Τροποποίηση από το Ηνωμένο Βασίλειο των υποχρεώσεων παροχής δημόσιας υπηρεσίας στις τακτικές αεροπορικές γραμμές μεταξύ Γλασκόβης και Campbeltown και Γλασκόβης και Tiree

(2002/C 310/07)

(Κείμενο που παρουσιάζει ενδιαφέρον για τον ΕΟΧ)

1. Το Ηνωμένο Βασίλειο αποφάσισε να τροποποιήσει τις υποχρεώσεις παροχής δημόσιας υπηρεσίας στις τακτικές αεροπορικές γραμμές μεταξύ Γλασκόβης και Campbeltown και Γλασκόβης και Tiree, όπως αναφέρεται στις ανακοινώσεις που δημοσιεύτηκαν στην Επίσημη Εφημερίδα των Ευρωπαϊκών Κοινοτήτων C 387/06 και C 387/07 της 21ης Δεκεμβρίου 1996, όπως τροποποιήθηκαν στην Επίσημη Εφημερίδα των Ευρωπαϊκών Κοινοτήτων αριθ. C 355/03 της 8ης Δεκεμβρίου 1999, δυνάμει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου της 23ης Ιουλίου 1992 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. Οι τροποποιημένες υποχρεώσεις παροχής δημόσιας υπηρεσίας έχουν ως εξής:

- Ελάχιστη συχνότητα

- Δύο δρομολόγια μετ' επιστροφής ημερησίως εκτός από το Σάββατο και την Κυριακή, μεταξύ Γλασκώβης και Campbeltown και

- Ένα δρομολόγιο μετ' επιστροφής εκτός από το Σάββατο μεταξύ Γλασκώβης και Tiree.

(Το δρομολόγιο από Γλασκώβη σε Campbeltown μπορεί να συνδυαστεί με το δρομολόγιο μεταξύ Γλασκώβης και Tiree από Δευτέρα έως Παρασκευή (συμπεριλαμβανομένης). Χωριστό δρομολόγιο θα πρέπει να προβλεφθεί τα Σάββατο μεταξύ Γλασκώβης και Tiree)

- Μεταφορική ικανότητα:

- Εφόσον δεν συνδυάζεται με το δρομολόγιο μεταξύ Γλασκώβης και Tiree, η μεταφορική ικανότητα του αεροσκάφους που χρησιμοποιείται στο δρομολόγιο μεταξύ Γλασκώβης και Campbeltown από Δευτέρα έως Παρασκευή δεν πρέπει να είναι κατώτερη των 14 θέσεων (Γλασκώβη προς Campbeltown) και 16 θέσεων (Campbeltown προς Γλασκώβη),

- Εφόσον δεν συνδυάζεται με το δρομολόγιο μεταξύ Γλασκώβης και Campeltown, η μεταφορική ικανότητα του αεροσκάφους που χρησιμοποιείται στο δρομολόγιο μεταξύ Γλασκώβης και Tiree από Δευτέρα έως Παρασκευή δεν πρέπει να είναι κατώτερη των 13 θέσεων (Γλασκώβη προς Tiree) και 16 θέσεων (Tiree προς Γλασκώβη),

- Η μεταφορική ικανότητα του αεροσκάφους στο δρομολόγιο μεταξύ Γλασκώβης και Tiree το Σάββατο δεν πρέπει να είναι κατώτερη των 13 θέσεων (Γλασκώβη προς Tiree) και 16 θέσεων (Tiree προς Γλασκώβη), και

- Η μεταφορική ικανότητα του αεροσκάφους που χρησιμοποιείται σε οιαδήποτε συνδυασμένα δρομολόγια μεταξύ Γλασκώβης και Campbeltown και Γλασκώβης και Tiree από Δευτέρα έως Παρασκευή δεν πρέπει να είναι κατώτερη των 28 θέσεων στην διαδρομή από Γλασκώβη και των 32 θέσεων στη διαδρομή επιστροφής προς Γλασκώβη.

(Ο αερομεταφορέας που έχει τώρα την εκμετάλλευση των γραμμών αυτών καταβάλλει προσπάθεια για την κράτηση μιας θέσης για τις ανάγκες του ταχυδρομείου σε όλα τα δρομολόγια αναχώρησης από Γλασκώβη προς Tiree. Κάτι τέτοιο υπόκειται, ωστόσο, σε χωριστό διακανονισμό στο πλαίσιο της σύμβασης)

- Ναύλοι

- Η τιμή του απλού εισητηρίου για το δρομολόγιο από Γλασκώβη προς Campbeltown δεν πρέπει να υπερβαίνει τις 54 GBP (εξαιρουμένου του φόρου επιβατών) που αποτελεί το μέγιστο ναύλο ακόμα και στην περίπτωση που το δρομολόγιο εκτελείται μέσω άλλου αεροδρομίου, δηλαδή, στην περίπτωση των συνδυασμένων αεροπορικών δρομολογίων του Campbeltown και Tiree· και

- Η τιμή του απλού εισητηρίου για τη διαδρομή μεταξύ Γλασκώβης και Tiree δεν πρέπει να υπερβαίνει τις 79 GBP (εξαιρουμένου του φόρου επιβατών) που αποτελεί το μέγιστο ναύλο ακόμα και εάν το δρομολόγιο εκτελείται μέσω άλλου αεροδρομίου, δηλαδή, στην περίπτωση συνδυασμού των αεροπορικών γραμμών Tiree και Campbeltown.

Ο ανώτατος ναύλος στα δρομολόγια επιτρέπεται να αυξάνεται άπαξ ετησίως, μετά από προηγούμενη συγκατάθεση των υπουργών της Σκοτίας, ανάλογα με τον δείκτη τιμών λιανικής πώλησης του Ηνωμένου Βασιλείου (για όλα τα είδη) ή οιοδήποτε άλλο δείκτη τον αντικαταστήσει.

Καμία περαιτέρω αλλαγή δεν δύναται να επέλθει στις τιμές των ναύλων χωρίς την προηγούμενη γραπτή συγκατάθεση των υπουργών της Σκοτίας.

Ο νέος ανώτατος ναύλος κάθε δρομολογίου πρέπει να κοινοποιείται στην Υπηρεσία Πολιτικής Αεροπορίας και δεν εφαρμόζεται πριν από τη δημοσίευσή του από την Ευρωπαϊκή Επιτροπή στην Επίσημη Εφημερίδα των Ευρωπαϊκών Κοινοτήτων.